b"\n_START_ARTICLE_\nCasa a la Gran Via Tom\xc3\xa0s Balvey, 2\n_START_SECTION_\nDescripci\xc3\xb3\n_START_PARAGRAPH_\nCasa a\xc3\xafllada de tipologia ciutat-jard\xc3\xad amb planta baixa i un pis i coberta a dues vessants. El perfil del capcer barreja les l\xc3\xadnies rectes amb angles corbs i acaba en angle. Les fa\xc3\xa7anes estan arrebossades imitant blocs de carreus de pedra. Les cantonades tamb\xc3\xa9 estan tractades amb blocs de carreus falsos. Dues cornises travessen la fa\xc3\xa7ana principal dividint visualment l'espai. A la cornisa que divideix la planta baixa del primer pis hi ha estucats amb elements vegetals representatius. Aquests estucats estan tamb\xc3\xa9 a les llindes de les finestres del primer pis i al capcer. Aquestes finestres s\xc3\xb3n de llinda plana amb una petita columna rom\xc3\xa0nica al mig i un ampit d'obra amb traceria. Els quatre angles de la casa estan rematats amb boles. El jard\xc3\xad est\xc3\xa0 a la part lateral de la casa._NEWLINE_El conjunt es pot englobar dins un estil ecl\xc3\xa8ctic.\n_START_SECTION_\nHist\xc3\xb2ria\n_START_PARAGRAPH_\nSegons diu el Secretari Artigues en els seus extractes dels acord municipals, l'any 1884 s'inicia un per\xc3\xadode d'intensa activitat constructiva amb un gran nombre d'expedients (Plec 46 de L'Arxiu Municipal). Aquesta euf\xc3\xb2ria constructiva coincideix amb un bon moment de l'economia local. \xc3\x89s el moment tamb\xc3\xa9 de l'arribada dels primers estiuejants (cardedeuencs establerts a Barcelona) que construeixen a la vila."